John McCain sterfJohn McCain en sy vrou Cindy in 2008. Foto: AP Photo/Charles Dharapak Amerika se veteraan-politikus, John McCain, is in die ouderdom van 81 oorlede. Volgens berigte is McCain Saterdag in Arizona aan ŉ aggressiewe vorm van breinkanker dood. Hy het in Julie 2017 aangekondig dat kanker by hom gediagnoseer is. Sy familie het Vrydag aangekondig dat hy enige verdere behandeling gestaak het. McCain was in 2008 die Republikeine se presidentskandidaat, en het die staat Arizona meer as 30 jaar in die Senaat verteenwoordig. Hy is onder meer tydens die Viëtnam-oorlog as krygsgevangene geneem en vir bykans vyf jaar aangehou. Verskeie internasionale leiers en voormalige Amerikaanse presidente het sedert die nuus van McCain se afsterwe hulde aan hom gebring. Die VSA-president, Donald Trump, het op Twitter sy innige meegevoel aan die familie van McCain betuig. “Ons harte en gebede is met julle,” het Trump geskryf.